Koronavirukselle altistuneita on jo 24, uutisoi STT.

THL piti keskiviikkoiltana tiedotustilaisuuden koronaviruksen leviämisestä Suomeen. THL:n johtaja Mika Salminen kertoi, ettei tartunnasta tarvitse olla huolissaan. Roosa Bröijer

Koronavirukselle altistuneiden määrä on noussut jo 24 henkilöön. Eilen kerrottiin, että altistuneita olisi 15. Asiasta uutisoi STT, jolle tiedon vahvisti infektioiden torjuntayksikön ylilääkäri Markku Broas Lapin sairaanhoitopiiristä.

Keskiviikkona kerrottiin, että Kiinan Wuhanista tulleella matkailijalla on todettu koronavirustartunta Lapin keskussairaalassa Rovaniemellä. Asiasta kertovat Lapin sairaanhoitopiiri sekä Terveyden ja hyvinvoinnin laitos (THL). Matkailija on 32-vuotias kiinalaisnainen, joka voi tämänhetkisen tietojen mukaan hyvin.

Kyseessä on ensimmäinen varmistettu koronavirustapaus Suomessa. Suomi on maailman 17. ja Euroopan kolmas maa, jossa tautia on varmuudella tavattu.

Iltalehti kertoi epäilystä jo tiistaina. Potilaalta otetut näytteet tutkittiin keskiviikkona Helsingissä.

Broas kertoi aiemmin Iltalehdelle, että potilas tuotiin Lapin keskussairaalan Saariselän matkailukeskuksesta, jossa hän oli ollut majoittuneena. Broas kertoi, ettei hänellä ole vielä tarkempaa tietoa missä majoitusyrityksessä nainen on ollut ennen sairaalaan tuomista.

Broaksen mukaan nainen on tullut Suomeen jo 23. tammikuuta.

– Hän on saapunut lentäen Helsinki-Vantaalle ja täältä jatkanut suoraan lentäen Ivaloon. Hän on saanut oireita viime sunnuntaina ja hakeutunut sitten hoitoon tiistai-iltana. Tätä ennen hän on ollut koko ajan majapaikassaan, Broas kertoi THL:n pitämässä tiedotustilaisuudessa keskiviikkoiltana.

Johtaja Mika Salminen THL:stä kertoi, että koska potilas täytti maailman terveysjärjestö WHO:n asettamat kriteerit koronavirusepäilylle, hänet testattiin.

– Ja testissä tauti todettiin sitten koronavirukseksi.

Lapin sairaanhoitopiiri on kertonut seuraavansa altistuneiden terveydentilaa neljäntoista vuorokauden ajan.

– En voi yksityiskohtaisemmin eritellä henkilöitä, Markku Broas totesi tiedotustilaisuudessa.

Tartunnan saanutta naista sairaalassa hoitaneen lääkärin mukaan potilaan vointi on ollut hyvä. Lääkäri kertoi, että potilaalla on ollut kuumetta, mutta hänen terveydentilansa ei vaadi tällä hetkellä tehohoitoa.

Potilas pysyy eristyksistä ainakin oireiden keston ajan. Ennen eristyksen purkamista hänen täytyy antaa kaksi puhdasta testitulosta.

Suomen ensimmäistä koronavirustapausta hoidetaan Lapin keskussairaalassa Rovaniemellä. LAURA HAAPAMÄKI / LEHTIKUVA

Oli odotettavissa

THL:n Mika Salminen toteaa, että matkailijan mukana tullut tautitapaus oli Suomessa odotettavissa.

– Taudin leviämisen riski Suomessa on edelleen hyvin pieni.

Salmisen mukaan edes Saariselällä parhaillaan matkailevien ei tarvitse olla huolissaan tartunnasta.

– Ei tarvitse olla. Siellä kyllä terveysviranomaiset sitten huolehtivat mahdollisesta tartuntavaarasta,

– Suomessa on varauduttu mahdollisiin tapauksiin. Terveydenhuollolla ja laboratorioilla on toimintamallit olemassa. Sairaaloissa on hyvä valmius tutkia ja hoitaa koronavirusinfektioita eristysolosuhteissa, Salminen vakuuttaa.

”Ei erityisen tarttuva”

THL:n infektiotautien torjuntaan ja rokotuksiin erikoistuneen ylilääkärin Taneli Puumalaisen mukaan Suomessa on hyvä valmius ehkäistä jatkotartunnat.

– Hyvä uutinen näissä on ollut se, että näihin on liittynyt äärimmäisen vähän jatkotartuntoja. Tämä on osoitus siinä että EU:ssa on vahva osaaminen tartuntatautien torjunnassa, ja meillä Suomessa se on erittäin vahva, Puumalainen sanoi THL:n tiedotustilaisuudessa.

– Kyseessä ei ole mitenkään erityisen tarttuva virus. Toisaalta ei ole edes varmaa, että tarttuuko tämä oireettomana lainkaan, Puumalainen totesi.

Lue myös: Koronavirus alkaa kuin mikä tahansa flunssa - kaksi oleellisen tärkeää asiaa erottaa muista

Lue myös: Toimi näin, jos epäilet saaneesi koronavirustartunnan